Kun.uz muxbiri Tolib Rahmatov avtomashinasini kamera bilan jihozlagan holda Toshkentdan Samarqandga harakatlanib, yo‘llarda o‘zi duch kelgan ayrim holatlarni qayd etib bordi. Ko‘rsatuvda 2-3 km manzilga tezroq borish ilinjida avtomobilining “tumshug‘ini tiqqan”, uzoq yo‘lga ketayotgani bois yo‘llardagi radarlarning “ko‘zini shamg‘alat” qilish niyatida davlat raqamiga niqob taqqan va boshqa haydovchilarning xurmacha qiliqlari aks etgan. Ko‘rsatuvdan maqsad – kimnidir fosh qilish emas, aksincha yo‘l harakatining asosiy ishtirokchilari bo‘lmish haydovchilarga oyna tutishdir. Kun.uz yo‘llardagi harakat xavfsizligiga oid turkum materiallar tayyorlashda davom etadi. Albatta, anonimlik, qolaversa, qoidabuzar haydovchilar boshqaruvidagi transport vositalari davlat raqamlari oshkor qilinmaydi.